b'\n_START_ARTICLE_\nNAMA\n_START_PARAGRAPH_\nNAMA je akronim za NArodni MAgazin. To je bila veriga trgovin v nekdanji SFRJ. NAMA ima danes le \xc5\xa1e dve trgovini v Sloveniji: na Tom\xc5\xa1i\xc4\x8devi ulici v Ljubljani (glavno pro\xc4\x8delje je ob Slovenski ulici, nasproti glavne po\xc5\xa1te) in v \xc5\xa0kofji Loki (nasproti avtobusne postaje). Nekdaj so bile trgovine \xc5\xa1e v \xc5\xbdalcu pri avtobusni postaji, v Ko\xc4\x8devju, v Ljubljani pri Ruskem carju, v Slovenj Gradcu, na Ravnah na Koro\xc5\xa1kem in v Velenju.\n_START_SECTION_\nPala\xc4\x8da Bata\n_START_PARAGRAPH_\nNajstarej\xc5\xa1a sedemnadstropna stavba veleblagovnice NAMA v Ljubljani, prvotno imenovana\xc2\xa0\xc2\xbbDom slu\xc5\xbebe\xc2\xab, znana tudi kot pala\xc4\x8da Bata (po podjetju Bata, za katero je bila zgrajena), je bila dograjena leta 1939. Po na\xc4\x8drtih arhitekta Franja Lu\xc5\xa1i\xc4\x8di\xc4\x87a jo je v modernisti\xc4\x8dnem slogu zgradilo podjetje Josipa Dedka._NEWLINE_Leta 1965 je bila na njeni ju\xc5\xbeni strani po na\xc4\x8drtih arhitektov Bogdana Finka in Milo\xc5\xa1a Lapajneta dograjena nova stavba. Ob prenovi leta 2002 so njeno prvotno fasado kljub nasprotovanju obeh arhitektov zamenjali s stekleno.'